input: REGOLAMENT TA’ IMPLIMENTAZZJONI TAL-KUMMISSJONI (UE) Nru 1019/2012
  tas-6 ta’ Novembru 2012
  li jemenda r-Regolament (KE) Nru 1096/2009 fir-rigward tal-kontenut minimu ta’ endo-1,4-beta-ksilanażi prodott minn Aspergillus niger (CBS 109.713) bħala addittiv fl-għalf għat-tiġieġ tas-simna u għall-papri (detentur tal-awtorizzazzjoni BASF SE)
  (Test b’relevanza għaż-ŻEE)
  IL-KUMMISSJONI EWROPEA,
  Wara li kkunsidrat it-Trattat dwar il-Funzjonament tal-Unjoni Ewropea,
  Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta’ Settembru 2003 fuq l-addittivi għall-użu fl-għalf tal-annimali (1), u b’mod partikolari l-Artikolu 13(3) tiegħu,
  Billi:
  (1)
  L-enżima endo-1,4-beta-ksilanażi prodotta mill-Aspergillus niger (CBS 109.713), li tagħmel parti mill-kategorija ta’ “addittivi żootekniċi”, kienet awtorizzata għal għaxar snin bħala addittiv fl-għalf għall-użu fuq it-tiġieġ tas-simna u l-papri bir-Regolament tal-Kummissjoni (KE) Nru 1096/2009 (2) u għall-użu fuq id-dundjani tas-simna bir-Regolament tal-Kummissjoni (KE) Nru 1380/2007 (3).
  (2)
  Skont l-Artikolu 13(3) tar-Regolament (KE) Nru 1831/2003, id-detentur tal-awtorizzazzjoni ppropona li jsir tibdil fil-kundizzjonijiet tal-awtorizzazzjoni tal-enżima kkonċernata billi jitnaqqas il-kontenut minimu minn 560 TXU/kg għal 280 TXU/kg fir-rigward tal-użu fuq tiġieġ tas-simna u papri. L-applikazzjoni ntbagħtet flimkien mad-dejta ta’ sostenn rilevanti.
  (3)
  Fl-opinjoni tagħha tat-2 ta’ Frar 2012 (4) l-Awtorità Ewropea dwar is-Sigurtà fl-Ikel (minn hawn ’il quddiem “l-Awtorità”) ikkonkludiet li, skont il-kundizzjonijiet il-ġodda għall-użu li ġew proposti, l-enżima kkonċernata hija effikaċi fid-doża minima mitluba ta’ 280 TXU/kg. L-Awtorità ma tikkunsidrax li hemm il-ħtieġa għal rekwiżiti speċifiċi ta’ sorveljanza wara t-tqegħid fis-suq.
  (4)
  Il-kundizzjonijiet stipulati fl-Artikolu 5 tar-Regolament (KE) Nru 1831/2003 kienu ssodisfatti.
  (5)
  Ir-Regolament tal-Kummissjoni (KE) Nru 1096/2009 għandu għalhekk jiġi emendat skont dan.
  (6)
  Il-miżuri stipulati f’dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
  ADOTTAT DAN IR-REGOLAMENT:
  Artikolu 1
  Ir-Regolament (KE) Nru 1096/2009 huwa emendat skont l-Anness ta’ dan ir-Regolament.
  Artikolu 2
  Dan ir-Regolament għandu jidħol fis-seħħ fl-20 jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
  Dan ir-Regolament għandu jorbot fl-intier tiegħu u japplika direttament fl-Istati Membri kollha.
  Magħmul fi Brussell, is-6 ta’ Novembru 2012.